KOMISIJOS SPRENDIMAS
2008 m. balandžio 10 d.
dėl rotenono, asiūklio ekstrakto ir chinino hidrochlorido neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šių medžiagų, registracijos panaikinimo
(pranešta dokumentu Nr. C(2008) 1293)
(Tekstas svarbus EEE)
(2008/317/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali per 12 metų nuo pranešimo apie tą direktyvą registruoti ir leisti teikti į rinką augalų apsaugos produktus, kurių sudėtyje yra į tos direktyvos I priedą neįrašytos veikliosios medžiagos ir kurie dvejus metus nuo pranešimo apie šią direktyvą dienos jau yra rinkoje, kol tos medžiagos laipsniškai vertinamos pagal darbų programą.
(2)
Komisijos reglamentuose (EB) Nr. 1112/2002 (2) ir (EB) Nr. 2229/2004 (3) nustatomos išsamios Direktyvos 91/414/EEB 8 straipsnio 2 dalyje nurodytos darbų programos ketvirtojo etapo įgyvendinimo taisyklės.
(3)
Rotenonas, asiūklio ekstraktas ir chinino hidrochloridas - tai ketvirtojo darbų programos etapo medžiagos.
(4)
Vieninteliai rotenono, asiūklio ekstrakto ir chinino hidrochlorido pranešėjai 2007 m. sausio 5 d., 2007 m. vasario 15 d. ir 2007 m. birželio 20 d. informavo Komisiją, kad nepageidauja toliau dalyvauti su šiomis veikliosiomis medžiagomis susijusioje darbų programoje, todėl daugiau informacijos neteiks. Taigi šios veikliosios medžiagos neturėtų būti įtrauktos į Direktyvos 91/414/EEB I priedą.
(5)
Gavus informaciją apie rotenoną, kurią Komisija įvertino kartu su valstybių narių ekspertais, padaryta išvada, kad esama būtinybės toliau naudoti minėtas medžiagas. Todėl, atsižvelgiant į esamas aplinkybes, tikslinga pratęsti tam tikrų svarbiausių naudojimo paskirčių, kurioms nėra veiksmingų alternatyvų, registracijos panaikinimo laikotarpį ir nustatyti griežtas sąlygas bet kokiai galimai rizikai riboti.
(6)
Kai veikliosioms medžiagoms nustatytas trumpas išankstinio pranešimo laikotarpis prieš pašalinant augalų apsaugos produktus, kurių sudėtyje yra tokių medžiagų, tikslinga numatyti ne ilgesnį kaip dvylikos mėnesių lengvatinį laikotarpį turimoms atsargoms sunaikinti, sandėliuoti, pateikti į rinką ir sunaudoti, kad turimos atsargos būtų naudojamos ne ilgiau kaip dar vieną augimo sezoną. Jeigu nustatytas ilgesnis išankstinio pranešimo laikotarpis, minėtas laikotarpis gali būti sutrumpintas iki augimo sezono pabaigos.
(7)
Šiuo sprendimu nepažeidžiama galimybė teikti paraiškas pagal Direktyvos 91/414/EEB 6 straipsnio 2 dalies nuostatas siekiant įtraukti šias veikliąsias medžiagas į tos direktyvos I priedą.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo I priede išvardytos veikliosios medžiagos neįtraukiamos į Direktyvos 91/414/EEB I priedo veikliųjų medžiagų sąrašą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra į I priedą įtrauktos veikliosios medžiagos, registracija būtų panaikinta iki 2008 m. spalio 10 d.;
b)
nuo šio sprendimo paskelbimo dienos nebūtų registruojami jokie augalų apsaugos produktai, kurių sudėtyje yra šios veikliosios medžiagos, ir nebūtų atnaujinama tokių produktų registracija.
3 straipsnis
1. Nukrypdama nuo 2 straipsnio, II priedo lentelės B skiltyje nurodyta valstybė narė gali iki 2011 m. balandžio 30 d. nepanaikinti C skiltyje nurodytais tikslais naudojamų augalų apsaugos produktų, kurių sudėtyje yra A skiltyje išvardytos medžiagos, registracijos, jeigu laikosi šių sąlygų:
a)
užtikrina, kad nebūtų daromas žalingas poveikis žmonių arba gyvūnų sveikatai ir nepageidaujamas poveikis aplinkai;
b)
užtikrina, kad tokie rinkoje likę augalų apsaugos produktai būtų iš naujo paženklinti ir taip atitiktų riboto naudojimo sąlygas;
c)
galimai rizikai sumažinti taiko visas tinkamas rizikos mažinimo priemones;
d)
užtikrina, kad minėtoms naudojimo paskirtims būtų aktyviai ieškoma alternatyvų.
2. Valstybės narės, kurios naudojasi 1 dalyje nustatyta leidžiančia nukrypti nuostata, iki kiekvienų metų gruodžio 31 d. praneša Komisijai apie priemones, kurių ėmėsi pagal 1 dalies a-d punktus.
4 straipsnis
Lengvatinis laikotarpis, kurį valstybė narė nustato pagal Direktyvos 91/414/EEB 4 straipsnio 6 dalį, turi būti kuo trumpesnis.
Pagal 2 straipsnį panaikinamos registracijos atveju minėtas laikotarpis baigiasi ne vėliau kaip 2009 m. spalio 10 d.
Pagal 3 straipsnį panaikinamos registracijos atveju minėtas laikotarpis baigiasi ne vėliau kaip 2011 m. spalio 31 d.
5 straipsnis
Šis sprendimas skirtas valstybėms narėms.
Priimta Briuselyje, 2008 m. balandžio 10 d.